હવે ‘બાય હૂક ઓર બાય ક્રૂક’ પોલીસ આ કેસને ઉકેલી નાંખવા માંગતી હતી. પોલીસના અત્યાર સુધીના અઢળક પ્રયાસ છતાં રાજેશ શેઠની મર્ડર મિસ્ટ્રીનું રહસ્ય ખૂલી શકતું નહોતું. ટેલીફોનિક અને ટેકનિકલ સર્વેલન્સ પણ જોઈએ તેટલું ઉપયોગી પૂરવાર થતું નહોતું. આવા સમયે પોલીસે ‘સાયકોલોજિકલ ઈન્ટ્રોગેશન’નો સહારો લીધો. કોમલની સતત પૂછપરછના બદલે સમયાંતરે વાતચીતનો દોર શરૂ કરાયો. કોમલના મન સુધી પહોંચવામાં સમય લાગ્યો પણ કોમલ પાસે હવે પોલીસને આપવાના જવાબ ખુટી પડ્યા. એક દિવસ પુછપરછ દરમિયાન કોમલ ધ્રુસકેને ધ્રુસકે રડી પડી. રડમસ અવાજે કોમલે જે કેફિયત આપી તેનાથી પોલીસે પણ આંચકો અનુભવ્યો. પોલીસની પૂછપરછમાં અચાનક રડવા લાગેલી અને હત્યાની કબૂલાત કરવા લાગેલી કોમલ હવે નોર્મલ થાય તો જ આખો ઘટનાક્રમ સામે આવે તેમ હતો. માટે તે શાંત થાય તેટલી ધીરજ પોલીસને ધરવાની હતી. બીજી તરફ કોમલે છેવટે પોતાના મનનો ભાર હળવો કરી દીધો.